龜山水陸院
作者：張耒
朝代：宋

paragraphs: 院靜步柏影，庭虛聞塔鈴。
連龕香慘淡，古榜金青熒。
山背負華殿，淮身朝廣庭。
旛花龍護法，梁棟神扶傾。
緬懷開山人，天眼照廢興。
一庵檀施集，百堵神鬼驚。
支祁萬古穴，石老深潭清。
坐令金仙力，鎮此水府靈。
我來望春野，高閣近青冥。
白髮老比丘，俯僂困逢迎。
豈無世外人，燕坐守無名。
重堂百僧會，合有菩薩行。
平生一鉢意，長歲百慮更。
狂逃不知返，勝地念浮生。